钦定古今图书集成/明伦汇编/官常典/第789卷 > 杨汲
## 钦定古今图书集成/明伦汇编/官常典/第789卷 > 杨汲

按《宋史》本传：“汲字潜古，泉州晋江人。登进士第，调赵
州司法参军。州民曹浔者，兄遇之不善，兄子亦加侮
焉。浔持刀逐兄子，兄挟之以走，浔曰：‘兄勿避，自为侄
尔’。既就吏，兄子云：‘叔欲绐吾父，止而杀之’。吏当浔谋
杀兄，汲曰：‘浔呼兄使勿避，何谓谋？若以意为狱，民无所措手足矣’。”州用其言，谳上，浔得不死。主管开封府
界常平，权都水丞。与侯叔献行《汴水淤田法》，遂酾汴
流涨潦，以溉西部瘠土，皆为良田。神宗嘉之，赐以所
淤田千亩。提点淮西刑狱，提举西路常平。修古芍陂，
引汉泉灌田万顷。召判都水监，为大理卿，迁刑部、户
部侍郎。元祐初，以宝文阁待制知庐州。崔台符被劾，
汲亦落职，知黄州，历徐、襄、越州。绍圣中，复为户部侍
郎，卒。